TTW ยันน้ำเค็มไม่กระทบผลิตน้ำประปาสมุทรสาคร-นครปฐม,ฝั่งปทุมฯ
TTW ยันน้ำเค็มไม่กระทบผลิตน้ำประปาสมุทรสาคร-นครปฐม,ฝั่งปทุมฯ
15 ก.ค. 2558

บริษัท ทีทีดับบลิว จำกัด (มหาชน)  หรือ TTW ระบุว่า บริษัทยืนยันการผลิตน้ำประปาในพื้นที่สมุทรสาคร-นครปฐม ได้คุณภาพตามมาตรฐาน โดยไม่ได้รับผลกระทบจากปัญหาน้ำเค็ม ขณะที่การผลิตน้ำประปาด้านพื้นที่ปทุมธานี-รังสิต มีปริมาณน้ำดิบเพียงพอในการผลิตน้ำประปาให้กับผู้ใช้น้ำในพื้นที่ได้อย่างต่อเนื่อง
โดย TTW ระบุว่าจากสถานการณ์ภัยแล้งในหลายพื้นที่ของประเทศนั้น บริษัทได้ติดตามและเฝ้าระวังสถานการณ์คุณภาพน้ำและระดับน้ำของแม่น้ำท่าจีน ซึ่งเป็นแหล่งน้ำดิบสำคัญในการผลิตน้ำประปาในพื้นที่สมุทรสาคร-นครปฐมอย่างใกล้ชิด ด้วยการตรวจวัดค่าคลอไรด์ (ค่าความเค็ม) และค่านำไฟฟ้า(Electrical Conductivity) เป็นรายชั่วโมง โดยพบว่าค่าคลอไรด์ และค่านำไฟฟ้ายังอยู่ในเกณฑ์ที่สามารถนำน้ำดิบมาผลิตเป็นน้ำประปา”คุณภาพ”ได้ตามมาตรฐาน
ด้านพื้นที่ปทุมธานี-รังสิต ซึ่งดำเนินการผลิตน้ำประปาโดยบริษัท ประปาปทุมธานี จำกัด (PTW) ซึ่งเป็นบริษัทย่อยนั้น ก็ได้มีการเฝ้าระวังติดตาม รวมถึงตรวจสอบปริมาณและคุณภาพน้ำดิบจากแม่น้ำเจ้าพระยาอย่างต่อเนื่อง ตั้งแต่เดือนมิ.ย.ที่ผ่านมา พบว่ามีปริมาณน้ำเพียงพอในการผลิตและส่งจ่ายให้ผู้ใช้น้ำในพื้นที่ปทุมธานี-รังสิต ได้อย่างต่อเนื่อง